นายกฯจี้แบงก์ปล่อยกู้เอสเอ็มอีหน้าใหม่
นายกฯ กระตุ้นแบงก์พาณิชย์ผ่อนเงื่อนไขปล่อยกู้ เพื่อให้เกิด เอสเอ็มอี รายใหม่
22 ม.ค. 2559

นายกฯ กระตุ้นแบงก์พาณิชย์ผ่อนเงื่อนไขปล่อยกู้ เพื่อให้เกิด เอสเอ็มอี รายใหม่
วันที่ 22 ม.ค. พลตรีสรรเสริญ แก้วกำเนิด โฆษกประจำสำนักนายกรัฐมนตรี เปิดเผยว่า พลเอกประยุทธ์ จันทร์โอชา นายกรัฐมนตรี  ได้ติดตามการปฏิบัติและความคืบหน้าของนโยบายสำหรับการสนับสนุนสินเชื่อเพื่อธุรกิจขนาดกลางและขนาดย่อม หรือ policy loan มาโดยตลอด  ซึ่งพบว่ามีผู้ประกอบการสนใจรับการสนับสนุนจำนวนมาก ยอดการขอรับเงินกู้ปัจจุบันประมาณ 40,000 ล้านบาท จากที่ตั้งไว้ 50,000 ล้านบาท ซึ่งถือเป็นยอดที่น่าพอใจ
อย่างไรก็ตาม ท่านนายกฯ ก็ได้รับฟังเสียงสะท้อนจากหลายฝ่ายซึ่งพบว่า การปล่อยกู้จำนวนหนึ่ง ยังคงกระจุกตัวอยู่ในกลุ่มลูกค้าเก่าของธนาคาร  ไม่กระจายไปสู่ ผู้ประกอบการหน้าใหม่ๆที่อยากจะเริ่มธุรกิจ 
รวมทั้งการพิจารณาปล่อยกู้ยังมีเงื่อนไขหลายประการ เช่น ต้องเป็นบริษัทที่เปิดมาไม่น้อยกว่า 2 ปี  ต้องไม่มีผลการดำเนินงานขาดทุน ติดต่อกัน 2 ปี  ซึ่งเงื่อนไขเหล่านี้อาจไม่เปิดโอกาสให้เกิดผู้ประกอบการหน้าใหม่ๆ  หรือ ช่วยการฟื้นฟูผู้ประกอบการที่กำลังอยู่ในภาวะลำบาก
"ท่านนายกฯ เข้าใจดีว่า ทุกธนาคารมีแนวทางการวิเคราะห์เพื่อประกอบการพิจารณาอนุมัติสินเชื่อของแต่ละธนาคาร  อย่างไรก็ตาม อยากขอให้ธนาคารพานิชย์ทุกแห่งให้ความสำคัญกับเจตนารมย์ของนโยบายนี้ด้วย  ที่ต้องการให้เกิดความเข้มแข็งของระบบเศรษฐกิจ  เกิดการจ้างงาน  เกิดธุรกิจใหม่ๆ ที่จะแข่งขันกับกระแสการเปลี่ยนของโลกได้  การอนุมัติสินเชื่อแก่ผู้ประกอบการรายใหม่ที่มีศักยภาพดี  สุดท้ายก็อาจจะกลับมาเป็นลูกค้าของธนาคารในระยะยาว
ท่านนายกฯ อยากให้ช่วยกันทำให้คนรุ่นใหม่ที่มีความคิด มีไอเดีย ได้เข้าถึงแหล่งเงินทุนเพื่อสร้างให้เกิดธุรกิจใหม่ๆ ที่อาจไม่เคยมีในประเทศไทย สร้างงานสร้างรายได้เข้าประเทศ  
ดังนั้นการยึดติดกับแนวปฏิบัติเดิมๆ เสียทั้งหมด น่าจะไม่เป็นผลดีและไม่ตรงต่อเจตนารมย์ของนโยบายนี้  จึงอยากให้ธนาคารออมสิน และธนาคารพานิชย์ทุกแห่งร่วมมือกัน ใช้โอกาสที่รัฐบาลหนุนเต็มที่ด้วยนโยบายดอกเบี้ยต่ำนี้ ช่วยกันพลิกฟื้นและพลิกโฉมหน้า SME ของประเทศไทยด้วยกัน"